“भाइया !” अखीर बड़े चिरा दी चुप्प मगरा ग्याणो ने बुड्डे गी कोआलेआ, “तुगी नेईं पता भाइया। तेरा दूआ जरम होआ ऐ। तुगी ते ओ परलोक लेई गेदे हे। तूं ते उप्परा दा परतोई आयां ए भाइया। ए सब तेरे चंगे करमें करी होआ !” ग्याणो बोलदी जा दी ही, अक्खी दे अत्थरू पूंजदी जा दी ही ते बड्डा !—बुड्डा ग्यणो बल्ल इयां डौर-भौर होए दा दिक्कदा हा जियां अपनी जान-प्यारी धी ने उसी बिंद पन्छान नईं होऐ। किस पल इयां गोआचे-गोआचे दे रौह्‌ने मगरा बुड्डे ने बाह्‌मां उबडियां चुक्कीए इक आकड़ लेई ते फी बाऊ च अपने पुट्ठे हत्थ खडेरीए ओ मता चिर अपनिएं ओंगलें गी दिक्खदा रेआ। “सब्बै किश इत्थें गे। इन्हें दस्सें नैएं दे उरें-उरें गे। इन्दे अग्गें ते किश बी नईं।” ए आक्खीए बुड्डा उट्ठी खड़ोता ते अदर बेठे दे होरनें त्रौं-जनें दे उप्परले साह उप्पर ते खलके खल्ल गै रेई गे।